GPSC โบรกฯชี้ผลงานปี 65 เด่น รับส่วนแบ่งกำไรโซลาร์ฟาร์ม ชูเป้า 91.50 บ.
GPSC วิ่ง 4% โบรกฯแนะ “เก็งกำไร” เป้า 91.50 บ. ชี้ผลงานปี 65 คาดเติบโตจากการหยุดซ่อมบำรุงนอกแผนลดลง-รับรู้ส่วนแบ่งกำไรจากการลงทุนใน 2 โครงการโรงไฟฟ้าพลังงานแสงอาทิตย์ Avaada อินเดีย
21 ธ.ค. 2564

ผู้สื่อข่าวรายงานว่าวันนี้ (21 ธ.ค. 2564) ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ณ เวลา 11:09 น. อยู่ที่ระดับ 81.25 บาท เพิ่มขึ้น 2.75 บาท หรือ 3.50% โดยทำจุดสูงสุดที่ 82.00 บาท และทำจุดต่ำสุดที่ 79.25 บาท ด้วยมูลค่าการซื้อขาย 2.18 พันล้านบาท

บล. คิงส์ฟอร์ด ระบุในบทวิเคราะห์ ว่า แนวโน้มกำไรปกติไตรมาส 4/2564 ลดลงจากไตรมาสก่อน จาก Seasonal Demand และผลกระทบจากต้นทุนเชื้อเพลิงที่ปรับสูงขึ้น แต่จะได้เงินชดเชยจากค่าประกัน IPP Phase 5 ที่เกิดการ Unplanned S/D ระหว่างปีประมาณ 1.30 พันล้านบาท ส่งผลให้กำไรสุทธิออกมาเติบโต
นอกจากนี้แนวโน้มปี 2565 คาดเติบโตจากการหยุดซ่อมบำรุงนอกแผนลดลง นอกจากนี้ยังรับรู้ส่วนแบ่งกำไรจากการลงทุนใน 2 โครงการโรงไฟฟ้าพลังงานแสงอาทิตย์ Avaada อินเดีย ในปี 2564-2566 และพลังงานลมนอกชายฝั่งที่ไต้หวัน CI Changfang / CI Xidao ในปี 2567 ขณะที่โครงการอยู่ระหว่างก่อสร้างอย่าง ERU, Glow Phase 2 ยังเป็นไปตามแผน ทั้งนี้แนะนำ “เก็งกำไร” ราคาเป้าหมาย Bloomberg Consensus 91.50 บาท
ด้านบล.กสิกรไทย ระบุในบทวิเคราะห์ฯ ว่า ราคาหุ้น GPSC ยัง Laggards หุ้นในกลุ่มที่ทำธุรกิจแบตเตอรี่รถ EV เก็งประเด็นมาตรการกระตุ้นเศรษฐกิจเกี่ยวกับรถยนต์ EV โดย GPSC มีโรงงานผลิตแบตเตอรี่ในไทย 30MWh (เริ่มเดินเครื่องผลิตแล้ว) และร่วมลงทุนที่จีนกำลังการผลิตแบตเตอรี่ 1GWh (GPSC ถือหุ้น 11.10% คาดเริ่มเดินเครื่องผลิตในปี 2566) แนะนำ “ซื้อ” ราคาเป้าหมาย 85.00 บาท